Document ID: 32020D0952

Reference:
3.7.2020
GA
Iris Oifigiúil an Aontais Eorpaigh
L 212/10
CINNEADH (AE) 2020/952ÓN GCOMHAIRLE
an 26 Meitheamh 2020
maidir leis an gComhaontú Eitlíochta Eora-Mheánmhara idir an tAontas Eorpach agus a Bhallstáit, de pháirt, agus rialtas Stát Iosrael, den pháirt eile, a thabhairt i gcrích thar ceann an Aontais
TÁ COMHAIRLE AN AONTAIS EORPAIGH,
Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) i gcomhar le pointe (a)(v) den dara fomhír d'Airteagal 218(6) agus Airteagal 218(7) de,
Ag féachaint don togra ón gCoimisiún Eorpach,
Ag féachaint don toiliú ó Pharlaimint na hEorpa (1),
De bharr an mhéid seo a leanas:
(1)
Síníodh an Comhaontú Eitlíochta Eora-Mheánmhara idir an tAontas Eorpach agus a Bhallstáit, de pháirt, agus rialtas Stát Iosrael, den pháirt eile, (2) (an "Comhaontú") an 10 Meitheamh 2013, faoi réir a thabhairt i gcrích, i gcomhréir le Cinneadh 2013/398/AE ón gComhairle agus ó Ionadaithe Rialtais na mBallstát, ag teacht le chéile dóibh i dtionól na Comhairle (3).
(2)
Dhaingnigh gach Ballstát an Comhaontú seachas Poblacht na Cróite, a aontaíonn don Chomhaontú i gcomhréir le hIonstraim Aontachais 2012. An Prótacal lena leasaítear an Comhaontú Eitlíochta Eora-Mheánmhara idir an tAontas Eorpach agus a Bhallstáit, de pháirt, agus rialtas Stát Iosrael, den pháirt eile, chun aontachas Phoblacht na Cróite leis an Aontas Eorpacha a chur san áireamh (4), síníodh é an 19 Feabhra 2015 i gcomhréir le Cinneadh (AE) 2015/372 ón gComhairle (5).
(3)
Ba cheart an Comhaontú a fhormheas thar ceann an Aontais.
(4)
Ba cheart an Comhaontú a chur chun feidhme i gcomhréir le seasamh an Aontais nach cuid de chríoch Stát Iosrael na críocha sin a tháinig faoi riarachán Iosrael i mí Mheithimh 1967.
(5)
Áirítear, in Airteagail 4 agus 5 de Chinneadh 2013/398/AE, forálacha áirithe maidir le cinnteoireacht agus ionadaíocht i dtaca le hábhair éagsúla a leagtar amach sa Chomhaontú. I bhfianaise bhreithiúnas na Cúirte Breithiúnais an 28 Aibreán 2015 i gCás C-28/12 (6), Coimisiún v
Comhairle, ba cheart deireadh a chur le cur i bhfeidhm na bhforálacha sin. Ag féachaint do na Conarthaí, níl gá le forálacha nua maidir leis na hábhair sin agus níl gá a thuilleadh leis na forálacha a bhaineann le faisnéis a sholáthar don Choimisiún a leagtar amach in Airteagal 6 de Chinneadh 2013/398/AE. Dá thoradh sin, ba cheart míreanna 2 go 5 d'Airteagal 4 agus Airteagal 5 agus Airteagal 6 de Chinneadh 2013/398/AE scor d'fheidhm a bheith acu ar dháta theacht i bhfeidhm an Chinnidh seo,
TAR ÉIS AN CINNEADH SEO A GHLACADH:
Airteagal 1
Leis seo, déantar an Comhaontú Eitlíochta Eora-Mheánmhara idir an tAontas Eorpach agus a Bhallstáit, de pháirt, agus rialtas Stát Iosrael, den pháirt eile, a fhormheas thar ceann an Aontais (7).
Airteagal 2
Tabharfaidh Uachtarán na Comhairle, thar ceann an Aontais, an fógra dá bhforáiltear in Airteagal 30(2) den Chomhaontú.
Airteagal 3
An seasamh atá le glacadh thar ceann an Aontais a mhéid a bhaineann le cinntí an Chomhchoiste faoi phointe (a) d'Airteagal 27(6) den Chomhaontú maidir le reachtaíocht an Aontais a áireamh in Iarscríbhinn IV a ghabhann leis an gComhaontú, faoi réir aon choigeartuithe teicniúla is gá, cuirfidh an Coimisiún in iúl é, tar éis dó é a chur faoi bhráid na Comhairle nó a comhlachtaí ullmhúcháin le haghaidh comhairliúcháin, de réir mar a chinnfidh an Chomhairle.
Airteagal 4
Ba cheart míreanna 2 go 5 d'Airteagal 4 agus Airteagal 5 agus Airteagal 6 de Chinneadh 2013/398/AE scor d'fheidhm a bheith acu ar dháta theacht i bhfeidhm an Chinnidh seo.
Airteagal 5
Tiocfaidh an Cinneadh seo i bhfeidhm ar dháta a ghlactha.
Arna dhéanamh sa Bhruiséil, an 26 Meitheamh 2020.
Thar ceann na Comhairle
An tUachtarán
A. METELKO-ZGCOMBIĆ
(1)  Toiliú an 17 Meitheamh 2020 (nár foilsíodh fós san Iris Oifigiúil).
(2)  IO L 208, 2.8.2013, lch. 3.
(3)  Cinneadh 2013/398/AE ón gComhairle agus ó Ionadaithe Rialtais na mBallstát, ag teacht le chéile dóibh i dtionól na Comhairle an 20 Nollaig 2012, maidir le síniú, thar ceann an Aontais, agus cur i bhfeidhm sealadach, an Chomhaontaithe Eora-Mheánmhara idir an tAontas Eorpach agus a Bhallstáit, de pháirt, agus rialtas Stát Iosrael, den pháirt eile (IO L 208, 2.8.2013, lch. 1).
(4)  IO L 64, 7.3.2015, lch. 3.
(5)  Cinneadh (AE) 2015/372 ón gComhairle an 8 Deireadh Fómhair 2014 maidir le síniú, thar ceann an Aontais agus a Bhallstát, agus cur i bhfeidhm sealadach, Prótacail lena leasaítear an Comhaontú Eitlíochta Eora‐Mheánmhara idir an tAontas Eorpach agus a Bhallstáit, de pháirt, agus rialtas Stát Iosrael, den pháirt eile, chun aontachas Phoblacht na Cróite leis an Aontas Eorpach a chur san áireamh (IO L 64, 7.3.2015, lch. 1).
(6)  Breithiúnas ón gCúirt Bhreithiúnais an 28 Aibreán 2015, Coimisiún v
Comhairle, Cás C‐28/12, ECLI:EU:C:2015:282.
(7)  Foilsíodh téacs an Chomhaontaithe in IO L 208, 2.8.2013, lch. 3, mar aon leis an gcinneadh maidir le síniú.

Summary:
An comhaontú eitlíochta Eora-Mheánmhara idir AE agus Iosrael
An comhaontú eitlíochta Eora-Mheánmhara idir AE agus Iosrael
 
ACHOIMRE AR:
Comhaontú eitlíochta Eora-Mheánmhara idir an tAontas Eorpach agus a Bhallstáit, de pháirt, agus Iosrael, den pháirt eile
Cinneadh 2013/398/AE maidir le síniú, thar ceann AE, agus cur i bhfeidhm sealadach an Chomhaontaithe eitlíochta Eora-Mheánmhara idir an tAontas Eorpach agus a bhallstáit, de pháirt, agus Iosrael, den pháirt eile
Cinneadh (AE) 2020/952 lena dtugtar i gcrích, thar ceann an AE, comhaontaithe eitlíochta Eora-Mheánmhara idir AE agus a Bhallstáit, de pháirt agus an Iosrael den pháirt eile
CAD IS AIDHM LEIS AN GCOMHAONTÚ AGUS LEIS NA CINNTÍ?
Leis an gcomhaontú osclaítear an margadh le haghaidh eitiltí díreacha do gach aerlíne de chuid an Aontais Eorpaigh (AE) agus de chuid Iosrael idir an tAontas Eorpach agus Iosrael. Foráiltear leis creat rialála freisin agus leagtar amach leis caighdeáin do raon leathan saincheisteanna eitlíochta, amhail sábháilteacht eitlíochta, cearta slándála paisinéirí, bainistíocht aerthráchta, rialáil eacnamaíoch, saincheisteanna iomaíochta agus gnéithe sóisialta. Le cinneadh 2013 (a ghlac an Chomhairle i Nollaig 2012) údaraíodh síniú agus cur i bhfeidhm sealadach an chomhaontaithe; tugtar an comhaontú i gcrích thar ceann an AE le cinneadh 2020.
PRÍOMHPHOINTÍ
Clúdaítear 3 phríomhréimse comhair sa chomhaontú:1.Rialacha eacnamaíocha
Leagtar amach leis an gcomhaontú rialacha maidir le roinnt gnéithe den chomhar eacnamaíoch idir an tAontas Eorpach agus Iosrael, lena n–áirítear:cearta tráchta lena n–áirítear an ceart neamhtheoranta chun eitilt idir an tAontas Eorpach agus Iosrael nó thar chríoch an pháirtí eile nó stad a dhéanamh i gcríoch an pháirtí eile chun críocha neamhthráchta; údaruithe d’aeriompróirí gach páirtí chun oibriú i gcríoch an pháirtí eile; rialacha chun iomaíocht chóir a chinntiú agus chun gníomhaíochtaí gnó a éascú; rialacha maidir le muirir úsáideoirí as áiseanna agus seirbhísí aerfoirt agus eitlíochta. 2.Comhar rialála (sábháilteacht eitlíochta, slándáil agus bainistíocht riosca aerthráchta riosca etc.)
Ní mór don dá pháirtí:reachtaíocht áirithe sábháilteachta AE a chomhlíonadh, mar atá liostaithe san iarscríbhinn a ghabhann leis an gcomhaontú; deimhnithe sábháilteachta an pháirtí eile a aithint; comhoibriú ar shlándáil agus oibriú i gcomhair aitheantas frithpháirteach caighdeán slándála an pháirtí eile; comhoibriú i mbainistíocht aerthráchta d’fhonn an tAerspás Eorpach aonair a leathnú chuig Iosrael, agus cloí le reachtaíocht AE maidir le bainistíocht aerthráchta, mar atá liostaithe san iarscríbhinn a ghabhann leis an gcomhaontú. 3.Rialacha institiúideacha (riarachán agus forfheidhmiú)Tá gach páirtí freagrach as rialacha an chomhaontaithe ar a chríoch a fhorfheidhmiú. Tá comhchoiste ar a bhfuil ionadaithe ón dá pháirtí, agus a thagann le chéile uair amháin sa bhliain ar a laghad, freagrach as an gcomhaontú a riar agus as a chur chun feidhme i gceart. Cuimsítear sa chomhaontú sásra réitigh díospóidí agus éascaítear leis don dá pháirtí bearta cosanta a dhéanamh i gcás nach gcomhlíonfadh an páirtí eile a oibleagáidí.
DÁTA THEACHT I BHFEIDHM
Tháinig an comhaontú i bhfeidhm ar an 2 Lúnasa 2020.
CÚLRA
Tá sé seo ar cheann de roinnt comhaontuithe déthaobhacha lena neartaítear caidreamh iompair aeir idir an tAontas Eorpach agus tíortha comharsanachta i gcomhthéacs theachtaireacht an Choimisiúin Eorpaigh Forbairt an chláir oibre do bheartas eitlíochta seachtrach an Chomhphobail.
Chun tuilleadh faisnéise a fháil, féach freisin:Beartas eitlíochta seachtrach an Aontais Eorpaigh — Ag tabhairt aghaidh ar dhúshláin na todhchaí (An Coimisiún Eorpach) Straitéis eitlíochta AE (An Coimisiún Eorpach) Beartas eitlíochta seachtrach (An Coimisiún Eorpach).
PRÍOMHDHOICIMÉID
An Comhaontú Eitlíochta Eora-Mheánmhara idir an tAontas Eorpach agus a Bhallstáit, de pháirt, agus Rialtas Stát Iosrael, den pháirt eile (IO L 208, 2.8.2013, lgh. 3-67)
Rinneadh leasuithe comhleanúnacha ar an gcomhaontú a chorprú sa bhuntéacs. Ní de luach ar an leagan comhdhlúite seo ach luach doiciméadach amháin.
Cinneadh 2013/398/AE ón gComhairle agus ó Ionadaithe Rialtais Bhallstáit, ag teacht le chéile dóibh laistigh den Chomhairle an 20 Nollaig 2012 maidir le síniú, thar cheann an Aontais Eorpaigh, agus cur i bhfeidhm sealadach an Chomhaontaithe Eitlíochta Eora-Mheánmhara idir an tAontas Eorpach agus a Bhallstáit, de pháirt, agus Rialtas Stát Iosrael, den pháirt eile (IO L 208, 2.8.2013, lgh. 1-2)
Cinneadh (AE) 2020/952 ón gComhairle an 26 Meitheamh 2020 maidir le tabhairt i gcrích, thar ceann an Aontais, an Chomhaontaithe Eitlíochta Eora-Mheánmhara idir an tAontas Eorpach agus a Bhallstáit, de pháirt, agus rialtas Stát Iosrael, den pháirt eile (IO L 212, 3.7.2020, lgh. 10-11)
DOICIMÉID GHAOLMHARA
Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún — Beartas Eitlíochta Seachtrach an Aontais Eorpaigh — Ag Tabhairt Aghaidh ar Dhúshláin sa Todhchaí (COM(2012) 556 final, 27.9.2012)
Teachtaireacht ón gCoimisiún — An clár oibre a fhorbairt do bheartas eitlíochta seachtrach an Chomhphobail (COM(2005) 79 final, an 11.3.2005)
Nuashonraithe 26.10.2020